钦定古今图书集成/理学汇编/学行典/第109卷 > 朱子全书 > 《送周希颜序》陈文蔚
## 钦定古今图书集成/理学汇编/学行典/第109卷 > 朱子全书 > 《送周希颜序》陈文蔚

卫，公孙朝问于子贡曰：“仲尼焉学？”子贡对以：夫子焉
不学，而亦何尝师之有？此圣人事也，学者所宜取法。
盖德无常师，主善为师，善之所在，师之所在也。求师
固当尔，取友亦然。《孟子》曰：“一乡之善士，斯友一乡之
善士；一国之善士，斯友一国之善士；天下之善士，斯
友天下之善士。”盖所期者大则所取者广；所取者广
“则终之所成就者亦不凡，理势然耳。希颜周君复久
从予游，志之确而力之勤，予深望焉。今将去乡邦而
游帝里，帝里人才所萃之地，宗谕叶兄师门高，弟方
官于彼，希颜之至也，当首见之。处之既久，当日近之。”
然叶之门岂无从游之士，又岂无交游之友？又当从
而薰炙之，庶几见闻益广，讲切益精，器业益充，而有
以寿师门之脉，岂细事哉！予方离群索居，无所开益，
幸有以观其光大云尔。希颜其无忽。